Diari Oficial de la Generalitat Valenciana


Sumari del DOGV 3067, del 29-08-1997 (1997/858324)

RESOLUCIÓ de 10 de juliol de 1997, del Rectorat de la Universitat Jaume I de Castelló, per la qual es convoquen proves selectives d'accés al Grup C, sector administració general, d'aquesta Universitat (convocatòria C-AG-1/97).
----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3067

Data del DOGV
:   29-08-1997

Secció del DOGV
:   AUTORITATS I PERSONAL - OFERTES D'OCUPACIÓ PÚBLICA, OPOSICIONS I CONCURSOS

Número del document
:   1997/858324


Data del document
:   10-07-1997

Organisme emissor
:   Universitat Jaume I de Castelló

Tipus de document
:   Resolució

RESOLUCIÓ de 10 de juliol de 1997, del Rectorat de la Universitat Jaume I de Castelló, per la qual es convoquen proves selectives d'accés al Grup C, sector administració general, d'aquesta Universitat (convocatòria C-AG-1/97).  
En compliment del que disposen els estatuts d'aquesta Universitat, aprovats pel Decret 5/1997, de 28 de gener, del Govern Valencià (Diari Oficial de la Generalitat Valenciana de 4 de febrer), i d'allò que disposa l'article 53 del Text Refós de la Llei de la Funció Pública Valenciana.  
Aquest Rectorat, en ús de les competències que té atribuïdes per l'article 18, en relació amb el 3.2.e de la Llei de Reforma Universitària, i segons allò que estableix l'article 120.3 dels estatuts d'aquesta Universitat, acorda convocar proves selectives d'accés al grup C, sector administració general, de la Universitat Jaume I, d'acord amb les següents  
Bases de la convocatòria  
Primera. Normes generals  
1. Es convoquen proves selectives per a cobrir 22 places de funcionari de carrera del grup C, sector administració general, pel torn de promoció interna, mitjançant el sistema de concurs oposició.  
Del total de places es reservaran un 3% per a ser cobertes per persones amb minusvalidesa amb grau de discapacitat igual o superior al 33%, d'acord amb la disposició addicional segona del Text Refós de la Llei de la Funció Pública Valenciana. Aquesta reserva és d'una plaça.  
Les places sense cobrir de la reserva de persones amb discapacitat s'incorporaran a les generals de promoció interna.  
2. Aquestes proves selectives es regiran per les bases d'aquesta convocatòria, el Text Refós de la Llei de la Funció Pública de la Generalitat Valenciana (Decret Legislatiu de 24 d'octubre de 1995) i decrets de desplegament, i els Estatuts de la Universitat Jaume I de Castelló (Decret 5/1997, de 28 de gener, del Govern Valencià).  
Segona. Requisits dels aspirants  
1. Per a ser admesos a la realització de les proves selectives, a més dels requisits ja acreditats en nomenaments anteriors, hauran de reunir els següents:  
- Estar en possessió del títol de Batxiller Superior, BUP, Formació Professional de segon grau o equivalent, o tenir aprovada la prova d'accés a la universitat per a majors de 25 anys, o estar en condicions d'obtenir-lo abans que finalitze el termini de presentació de sol·licituds.  
- També podran presentar-se a aquestes proves les persones que complisquen els requisits establits en la disposició addicional vuitena del Text Refós de la Llei de la Funció Pública Valenciana.  
- Ser personal funcionari de carrera de la Universitat Jaume I de Castelló, del grup D, sector administració general, estar en situació de servei actiu a la Universitat Jaume I o d'excedència per tenir cura d'un fill, i posseir una antiguitat de dos anys, almenys, en aqueix grup.  
2. Les condicions a què fa referència l'apartat 2.1 s'hauran de reunir al moment de finalització del termini de presentació d'instàncies, i mantenir-les durant tot el procés selectiu, fins al moment de la presa de possessió.  
Tercer. Sol·licituds  
1. Les persones que vulguen prendre part en aquestes proves selectives ho hauran de fer constar en la sol·licitud, segons el model de l'annex III, que els serà facilitat gratuïtament a les consergeries dels tres campus de la Universitat: Campus de Borriol, Campus del Riu Sec i Campus de la Penyeta Roja, a Castelló de la Plana.  
2. Les sol·licituds s'han d'adreçar al Rectorat de la Universitat Jaume I, (Campus de la Penyeta Roja, 12051 Castelló de la Plana), en el termini de 20 dies hàbils comptadors a partir de l'endemà de la publicació d'aquesta convocatòria en el Diari Oficial de la Generalitat Valenciana. Juntament amb la sol·licitud hauran de presentar una fotocòpia del document nacional d'identitat en vigor.  
3. Les sol·licituds es podran presentar al Registre General de la Universitat Jaume I, (Campus de la Penyeta Roja, 12722, Castelló de la Plana), o segons les formes establides en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.  
Les sol·licituds que es presenten a traves de les oficines de Correus s'hauran de lliurar en un sobre obert per tal que el funcionari de Correus hi pose la data i el segell abans de certificar-les.  
4. Els drets d'examen seran de 1.955 pessetes, i s'hauran d'ingressar en el compte corrent número 4466101293, Universitat Jaume I de Castelló. Drets d'examen, en Bancaixa, entitat 2077, sucursal 0580 del carrer de Cavallers, 2, o a través de transferència al dit compte. Caldrà adjuntar a la sol·licitud el justificant corresponent de l'ingrés. En cap cas la mera presentació i pagament comportarà la substitució del tràmit de presentació en temps i forma, de la sol·licitud davant l'òrgan expressat en la base 3.2.  
5. Els aspirants hauran de presentar amb la sol·licitud de participació en les proves selectives el seu currículum, així com la documentació que justifique els mèrits indicats en la fase de concurs, degudament confrontats.  
6. Els aspirants amb minusvalideses podran sol·licitar en l'imprès de sol·licitud les possibles adaptacions de temps i mitjans per a la realització dels exercicis en què l'adaptació siga necessària, i hauran d'adjuntar un certificat actualitzat del grau de discapacitat expedit per l'òrgan competent.  
Els aspirants amb un grau de minusvalidesa igual o superior al 33% que vulguen participar en les proves selectives per la reserva de discapacitats ho hauran d'indicar en el quadre corresponent de la instància.  
Quarta. Admissió d'aspirants  
1. Finalitzat el termini de presentació d'instàncies, després de verificar que compleixen tots els requisits de participació assenyalats en la convocatòria, així com el pagament dels drets d'examen, el rector dictarà una resolució, que es publicarà en el Diari Oficial de la Generalitat Valenciana, que contindrà la relació provisional d'admesos i d'exclosos a la realització de les proves. Necessàriament en aqueixa relació hauran de constar els cognoms, el nom i el document nacional d'identitat dels aspirants i les causes que motiven, quan pertoque, l'exclusió de la participació en aquestes proves.  
2. Els aspirants exclosos, d'acord amb allò que estableix l'article 71 de la Llei de Règim Jurídic de les Administracions Públiques i del Procediment Administratiu Comú, podran esmenar el defecte que n'haja motivat l'exclusió o fer les al·legacions que consideren oportunes, en el termini de 10 dies hàbils comptadors a partir de l'endemà de la publicació de la llista provisional d'admesos i d'exclosos.  
3. Finalitzat el termini de 10 dies, esmenats el defectes, si n'hi havia, i vistes les al·legacions que corresponguen, es dictarà una resolució amb la relació definitiva d'admesos i d'exclosos, i almenys amb una antelació de 15 dies, la data, el lloc i l'hora en què tindrà lloc el començament dels exercicis. Aquesta resolució es publicarà en el Diari Oficial de la Generalitat Valenciana.  
4. Seran causes d'exclusió, a més de les assenyalades en altres apartats d'aquestes bases:  
- l'omissió de la firma en la sol·licitud  
- no adjuntar la fotocòpia del document nacional d'identitat o tenir-lo caducat  
- falta de justificació de l'abonament dels drets d'examen  
Cinquena. Proves selectives i qualificació dels exercicis  
El procediment de selecció constarà de dues fases: oposició i concurs.  
1. Fase d'oposició. Constarà dels següents exercicis:  
Primer exercici. Obligatori i eliminatori  
Consistirà en la realització d'un test, amb un màxim de 100 preguntes, sobre el contingut dels quatre blocs que formen el programa. Cada pregunta tindrà quatre respostes alternatives, de les quals només una serà la correcta. La duració màxima de l'exercici serà de 75 minuts. Les contestacions errònies es valoraran negativament amb una penalització equivalent a un terç del valor de cada contestació correcta.  
Aquest exercici es puntuarà de 0 a 30 punts. En seran eliminats els aspirants que no arriben a un mínim de 15 punts.  
Segon exercici. Obligatori i eliminatori  
Primera part:  
Consistirà en la realització d'una prova pràctica d'ordinador en entorn Macintosh o PC utilitzant un programa de processador de textos (Word 6.0) i un programa de correu electrònic (Eudora Light), dirigida a apreciar la capacitat dels aspirants per a la composició, modificació, correcció i enviament a través de la xarxa informàtica de documents escrits basats en els textos proposats pel tribunal. Aquesta prova es basarà en la tècnica de tractament de textos com eina ofimàtica que permet el tractament automatitzat de la informació i es realitzarà sobre un text facilitat pel tribunal.  
Els aspirants que superen el primer exercici hauran de presentar un escrit, dirigit al Servei de Recursos Humans, sol·licitant l'opció d'entorn Macintosh o PC que desitgen amb una antelació de 24 hores a la realització de l'exercici.  
El temps màxim per a la realització d'aquesta part serà de 30 minuts.  
Segona part:  
a) Creació d'una base de dades amb el programa FileMaker, introducció d'alguns registres i creació d'una presentació.  
b) Creació d'un full de càlcul amb el programa Excel, utilitzant les funcions elementals i els formats de presentació de dades.  
Aquest exercici es valorarà de 0 a 20 punts. Per a superar-lo caldrà obtenir un mínim de 5 punts en cada part.  
El temps màxim per a la realització d'aquesta part serà d'una hora.  
Tercer exercici. Obligatori i no eliminatori  
Exercici de coneixements de valencià de nivell mitjà, d'acord amb el programa establit per la Junta Qualificadora de Coneixements de Valencià (DOGV núm. 2.331, de 24 d'agost de 1994). Aquest exercici podrà incloure elements escrits i orals. La duració de l'exercici, la fixarà el tribunal amb la suficient antelació, d'acord amb el seu contingut.  
Aquest exercici es valorarà de 0 a 3 punts.  
2. Fase de concurs  
Només podran participar en aquesta fase els aspirants que hagen superat els exercicis obligatoris i eliminatoris de la fase d'oposició.  
Es valoraran els mèrits següents:  
a) Antiguitat. Es valoraran 0,25 punts per semestre o fracció de serveis en actiu en diferents administracions públiques, fins a un màxim de 5 punts.  
b) Grau consolidat. Es valorarà el grau consolidat que els aspirants tinguen al moment de finalització del termini de presentació d'instàncies.  
Nivell 12: 1 punt.  
Nivell 14: 1,5 punts.  
Nivell 16 o superior: 2 punts.  
Als funcionaris que es troben en situació d'excedència per tenir cura d'un fill se'ls valorarà el grau personal que tingueren consolidat.  
c) Titulació acadèmica. Es valoraran les titulacions acadèmiques acreditades pels aspirants que siguen superiors a les que s'exigeixen per a accedir al grup a què pertanyen les places oferides, d'acord amb la següent escala:  
Diplomat universitari o equivalent: 1 punt.  
Llicenciat universitari o equivalent: 2 punts.  
La valoració màxima per aquest concepte serà de 2 punts.  
d) Cursos de formació.  
En aquest apartat es valoraran els cursos de formació realitzats per la universitat o organismes oficials reconeguts en matèria de formació de funcionaris. La valoració màxima per aquest concepte serà d'1 punt. Es puntuarà d'acord amb la següent escala:  
Cursos entre 15 o més hores: 0,10 punts.  
Cursos entre 25 o més hores: 0,20 punts.  
Cursos de 50 o més hores: 0,30 punts.  
3. Puntuació de la fase d'oposició. S'obtindrà sumant la puntuació obtinguda en els tres exercicis de què consta aquesta fase.  
4. Puntuació de la fase de concurs. S'obtindrà sumant la puntuació obtinguda per l'aplicació dels distints apartats que configuren el punt 5.2, segons els mèrits aportats en el currículum a què fa referència la base tercera.  
5. Puntuació final. La puntuació final del concurs oposició serà la suma de les obtingudes en les dues parts.  
A continuació es configurarà una relació ordenada de major a menor puntuació i s'interromprà qual el nombre d'inclosos coincidisca amb el nombre de places convocades. En cap cas, l'obtenció de 5 o més punts en l'exercici obligatori i eliminatori es podrà entendre com a aprovat sense plaça.  
En cas d'empat entre aspirants l'ordre s'establirà atenent, en primer lloc, la puntuació obtinguda en la fase d'oposició, i en segon lloc, si aquest es mantenia, la major puntuació obtinguda en l'apartat a), antiguitat, de la fase de concurs. Si persistia l'empat, aquest es dirimiria a través d'un sorteig.  
Sisena. Desenvolupament de les proves selectives  
1. Els exercicis tindran lloc a les dependències de la Universitat Jaume I de Castelló. El primer exercici es realitzarà al lloc, data i hora que s'establisca en la resolució del Rectorat d'aquesta Universitat per la qual s'aprove la llista definitiva d'admesos i exclosos a la realització de les proves objecte d'aquesta convocatòria.  
2. L'ordre d'actuació dels aspirants s'iniciarà alfabèticament pel primer de la lletra S, segons el que estableix la Resolució de 14 d'abril de 1997, de la Direcció General de la Funció Pública (DOGV de 09.05.97).  
3. Els aspirants seran convocats per a cada exercici en crida única. Seran exclosos d'aquestes proves els qui no hi compareguen, excepte els casos de força major, degudament justificats i lliurement apreciats pel tribunal.  
4. En cada exercici els aspirants hauran d'acreditar la seua personalitat exclusivament mitjançant la presentació del document nacional d'identitat, del passaport o del permís de conduir, juntament amb l'exemplar per a l'interessat de l'imprès de sol·licitud d'admissió a les proves.  
El no-compliment d'aquests requisits per algun aspirant determinarà l'exclusió d'aquest de la realització de les proves.  
En cap cas seran vàlides les còpies o fotocòpies compulsades dels dits documents.  
Els membres del tribunal i el personal col·laborador d'aquest no permetran l'accés a la sala on es realitzen els exercicis d'aquelles persones que no complisquen els anteriors requisits, ni d'aquelles que compareguen quan s'haja realitzat la crida als aspirants convocats.  
5. En qualsevol moment del procés selectiu, si el tribunal té coneixement que algun dels aspirants no posseeix la totalitat dels requisits exigits per aquesta convocatòria, després d'escoltar la persona interessada, es portarà a terme la seua exclusió i se li comunicarà igualment la inexactitud o falsedats formulades per l'aspirant en la sol·licitud d'admissió a les proves selectives, als efectes escaients.  
Setena. Publicitat de les llistes  
1. Després de la realització de les proves el tribunal farà pública, mitjançant un anunci als locals on s'hagen portat a terme i a la Gerència d'aquesta Universitat, la llista d'aspirants que les hagen superades.  
2. Finalitzades totes les proves i la valoració de mèrits que integren el concurs oposició el tribunal farà públiques a la Gerència de la Universitat i als locals on es porten a terme les proves, una llista, amb la puntuació final obtinguda i que constituiran les llistes definitives, per ordre de puntuació, dels aspirants que han superat aquestes proves de selecció i que necessàriament s'haurà d'interrompre quan el nombre d'aprovats coincidisca amb el nombre de places convocades.  
Vuitena. Presentació de documents  
1. En el termini de 20 dies hàbils, comptadors des de l'endemà de la publicació de la relació definitiva d'aprovats, aquests hauran de presentar, si escau, al Servei de Recursos Humans de la Universitat Jaume I, els següents documents:  
a) Fotocòpia degudament compulsada del títol acadèmic exigible en aquesta convocatòria o certificat que acredite haver abonat els drets corresponents al dit títol.  
b) Els aspirants discapacitats hauran de presentar un certificat de la Conselleria de Treball i Afers Socials o òrgans competents d'altres administracions públiques que acredite la discapacitat igual o superior al 33%, així com la seua capacitat per a desenvolupar les funcions que corresponguen a les places oferides.  
2. Els aspirants aprovats, atès que tenen la condició de funcionaris de carrera d'aquesta Universitat, queden exempts de justificar documentalment la resta de condicions generals exigibles per al seu ingrés a la funció pública, per tenir-los acreditats en nomenaments anteriors.  
3. La falta de presentació de la documentació, dins del termini indicat (excepte en casos de força major) o la falsedat de documents comportaran la invalidesa de les actuacions de l'aspirant i, pel que fa a aquest, la nul·litat subsegüent dels actes del tribunal, sense perjudici de les responsabilitats a què l'aspirant puga estar sotmés.  
Novena. Coneixements de valencià  
1. Els que superen les proves selectives acreditaran els coneixements de valencià mitjançant la presentació de certificats, diplomes i títols que hagen sigut expedits o degudament homologats pel Servei de Llengües i Terminologia d'aquesta Universitat, altres universitats o la Junta Qualificadora de Coneixements de Valencià.  
2. Els qui no complisquen el requisit anterior es comprometran a la realització dels oportuns cursos de formació i perfeccionament que s'organitzen amb aquesta finalitat.  
Deu. Nomenament de funcionaris  
Finalitzat el termini de presentació de la documentació, i després de realitzar el concurs establit en l'article 9 del Text Refós de la Llei de la Funció Pública Valenciana, el rector dictarà una resolució, que es publicarà en el Diari Oficial de la Generalitat Valenciana, per la qual es nomenaran funcionaris de carrera del grup C els aspirants que han superat les proves de selecció, amb especificació de la destinació obtinguda en el concurs.  
En aplicació de l'article 53.1 de la Llei de la Funció Pública Valenciana, aquelles persones que siguen nomenades funcionaris de carrera per haver superat les proves selectives d'aquesta convocatòria i estiguen ocupant, amb caràcter definitiu, llocs de treball classificats C/D, podran incorporar-se a la mateixa plaça que ocupaven.  
Onze. Tribunal  
1. El tribunal qualificador d'aquestes proves selectives tindrà l'estructura que figura en l'annex III i serà nomenat pel Rectorat després que s'hagen publicat les llistes definitives d'admesos i d'exclosos, atenent el compliment del principi d'especialitat.  
2. La modificació de les condicions en virtut de les quals s'haguera produït el nomenament dels membres del tribunal, sobrevinguda posteriorment a aquest, no n'alterarà la validesa. Això no obstant, quan, en atenció a les circumstàncies que concórreguen, la conservació del nomenament poguera afectar el normal funcionament del tribunal, l'òrgan competent podrà portar a terme la seua revocació i a la consegüent substitució del membre de què es tracte, que es faran públiques en el Diari Oficial de la Generalitat Valenciana.  
3. Els membres del tribunal hauran d'abstenir-se d'intervenir, i ho hauran de notificar al Rectorat de la Universitat Jaume I, i els aspirants podran recusar-los, quan concórreguen les circumstàncies previstes en els articles 28i 29 de la Llei 30/1992, de Règim Jurídic de les Administracions Públiques i del Procediment Administratiu Comú. Així mateix, s'hauran d'abstenir aquells que hagueren realitzat tasques de preparació d'aspirants en els cinc anys anteriors a la publicació d'aquesta convocatòria.  
4. Tots els membres del tribunal tindran veu i vot, excepte el secretari que no tindrà vot. Les decisions del tribunal es prendran per majoria de vots dels presents, i en cas d'empat, el resoldrà el vot de la persona que actue de president, que ho serà, en cas d'absència del titular o suplent, el vocal de major edat.  
5. El tribunal no podrà constituir-se ni actuar sense la presència del president i secretari o, si escau, de qui els substituïsquen, i de la meitat, almenys, dels seus membres, segons el que disposa l'article 26 de la Llei 30/1992, de 26 de novembre.  
6. El tribunal podrà disposar la incorporació als seus treballs d'assessors, per a qualsevol de les proves de què consta el procés selectiu, que es limitaran a prestar la seua col·laboració tècnica en l'exercici de la seua especialitat.  
7. En l'exercici tipus test amb respostes alternatives, el tribunal estarà facultat per a establir el nombre de respostes necessàries, una vegada deduïda la penalització que s'indica a l'apartat un de la base cinquena, que hauran de obtenir els aspirants per a superar-lo. Així mateix, podrà adoptar les mesures que estime necessàries per al desenvolupament del procés selectiu en tot allò que no es preveu en aquestes bases de la convocatòria, i resoldre les qüestions que se susciten relatives a la interpretació i aplicació d'aquestes.  
8. A l'empara del que estableix l'article 19.1 del Reial Decret 364/1995, de 10 de març, el tribunal queda facultat per a efectuar les adaptacions de temps i mitjans en la realització de les proves per a aquells aspirants que tinguen alguna minusvalidesa, sempre que amb això no comporte un menyscabament o reduïsca l'aptitud exigible.  
9. La publicació dels acords del tribunal en allò que no s'ha previst en aquestes bases es portarà a terme al tauler d'anuncis de Recursos Humans del Campus de la Penyeta Roja.  
10. El tribunal no podrà declarar seleccionats un nombre major d'aspirants que el de llocs convocats i seran nul·les de ple dret les propostes que infringisquen aqueixa limitació.  
11. Les resolucions del tribunal seran vinculats per a l'òrgan que tinga competència sobre els nomenaments, sense perjudici que aquest en puga portar a terme la revisió d'acord amb les normes reguladores del procediment administratiu.  
12. El tribunal, així com els col·laboradors, ajudants i el personal especialista, podran exigir dels aspirants, en qualsevol moment, que acrediten la seua identitat segons el que disposa la base 8.2.  
13. Als efectes de comunicacions i de qualsevol altres incidències, el tribunal tindrà la seu a la Gerència de la Universitat Jaume I, Campus de la Penyeta Roja.  
14. Els membres del tribunal que actuen en aquestes proves percebran les gratificacions extraordinàries per assistències que s'especifiquen en l'annex del Decret 24/1997, d'11 de febrer, del Govern Valencià, sobre indemnitzacions per raó de servei i gratificacions per serveis extraordinaris (DOGV de 17.02.97).  
Dotze. Recursos  
La convocatòria i les seues bases i tots els actes administratius que es deriven d'aquesta i de les actuacions del tribunal podran ser impugnades per les persones interessades en els casos i en la forma establits per la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Castelló de la Plana, 10 de juliol de 1997.- El rector: Fernando Romero Subirón.  
ANNEX I  
Temari  
Bloc 1. Dret administratiu  
Tema 1. L'acte administratiu: concepte, classes i elements. La seua motivació i notificació. Eficàcia i validesa dels actes administratius.  
Tema 2. La Llei de Règim Jurídic de les Administracions Públiques i del Procediment Administratiu Comú. Contingut i àmbit d'aplicació. Principis generals. Òrgans col·legiats. Abstenció i recusació. Qüestions jurídiques sobre funcionament de reunions. El secretari, les actes i les altres normes pràctiques de la seua actuació.  
Tema 3. El procediment administratiu: concepte i importància. La iniciació, ordenació, instrucció i terminació del procediment administratiu.  
Tema 4. Els recursos administratius: concepte i classes. Recurs ordinari i recurs de revisió. Revisió d'ofici.  
Tema 5. Els contractes administratius: àmbit d'aplicació, forma d'adjudicació: la subhasta, el concurs i el procediment negociat.  
Bloc 2. Gestió economicoadministrativa  
Tema 6. El pressupost de 1997 de la Universitat Jaume I: estructura i bases d'execució.  
Tema 7. Modificacions pressupostàries. Anul·lació de romanents. Incorporacions de crèdits. Generació de crèdits. Crèdits extraordinaris. Crèdits ampliables. Transferències de crèdits. Bestretes de tresoreria.  
Tema 8. Gestió del pagament i ordenació del pagament a la Universitat Jaume I: òrgans competents. Fases del procediment. Documents comptables que intervenen.  
Tema 9. Pagaments per exercicis tancats. Bestretes de caixa fixa. Pagaments que s'han de justificar. Justificació de lliuraments. Procediment de gestió per a despeses menors i despeses ordinàries.  
Bloc 3. Administració de recursos humans  
Tema 10. El personal inclòs en l'àmbit d'aplicació de la Llei de Funció Pública Valenciana. El Text Refós de la Llei de la Funció Pública Valenciana. Especial referència a: condició de funcionari públic, classes, adquisició i pèrdua de la condició de funcionari, drets i deures, situacions administratives, selecció, carrera professional, sistema retributiu.  
Tema 11. El personal laboral en la Universitat Jaume I de Castelló. Conveni col·lectiu: classificació professional, provisió de vacants, trasllat, promoció i nou ingrés, suspensió, absentisme i control horari.  
Tema 12. El règim general de la Seguretat Social: personal funcionari i laboral (Títol II del Reial Decret Legislatiu 1/1994, de 20 de juny, pel qual s'aprova el Text Refós de la Llei General de la Seguretat Social).  
Tema 13. El personal docent i investigador de la Universitat Jaume I de Castelló. Cossos docents universitaris: categories, selecció de drets i obligacions. Règim retributiu del professorat universitari. Personal docent contractat.  
Tema 14. La Llei d'Incompatibilitats del personal al servei de les administracions públiques i normes de desenvolupament. Règim d'incompatibilitats del professorat universitari.  
Tema 15. La llibertat sindical i els òrgans de representació del personal funcionari i laboral de la Universitat Jaume I de Castelló.  
Bloc 4. Organització universitària  
Tema 16. La Llei de Reforma Universitària i decrets de desplegament.  
Tema 17. La Universitat Jaume I de Castelló. Els Estatuts de la Universitat Jaume I de Castelló: naturalesa, fins i estructura. Òrgans de govern col·legiats i unipersonals.  
Tema 18. L'accés a la universitat: proves d'aptitud per a l'accés a les facultats, escola tècnica superior i escoles universitàries. Altres vies d'accés.  
Tema 19. Procediment d'ingrés en centres universitaris amb límit de places: districte únic. Districte compartit. Ingrés en centres sense límits de places. Trasllats d'expedient.  
Tema 20. Estructura dels estudis universitaris: de primer cicle; de primer i segon cicle; només de segon cicle; estudis de doctorat  
Tema 21. Plans d'estudi: elaboració, aprovació i homologació. Durada i ordenació cíclica dels ensenyaments. Incorporació a segons cicles. Continguts dels plans d'estudi. Modificació dels plans d'estudi.  
Tema 22. Beques i ajudes a l'estudi. Classes. Requisits de caràcter econòmic i acadèmic. Procediment. Altres ajudes. Programa d'intercanvi universitari.  
Tema 23. Obtenció, expedició i homologació de títols. Validació d'estudis.  
Tema 24. Normativa de la Universitat Jaume I de gestió administrativa dels contractes subscrits a l'empara de l'article 11 de la Llei Orgànica 11/1983, de 25 d'agost, de Reforma Universitària.  
Annex II  
Tribunal qualificador  
Tribunal titular:  
President: el rector o persona en qui delegue  
Vocals:  
- 2 en representació de la Universitat Jaume I  
- 2 en representació de les centrals sindicals amb representació a la Junta de Personal del PAS.  
Secretari: El cap del Servei de Recursos Humans, que actuarà com a secretari amb veu però sense vot.  
Tribunal suplent: La mateixa estructura.